Andijon davlat universitetining 6 nafar xodimida koronavirus aniqlangani ma’lum bo‘ldi

Andijon davlat universitetining Axborot-resurs markazi (ARM) hamda obodonlashtirish xodimlarining 6 nafarida koronavirus aniqlandi. Bu haqda “Daryo” muxbiri Umidjon Mamarasulov xabar berdi.
Ta’kidlanishicha, ijtimoiy tarmoqlar hamda talabalar orasida muassasaning professor-o‘qituvchilari, talabalari va boshqa xodimlarida koronavirus bilan kasallanish holatlari aniqlangani, natijada Axborot resurs markazi karantinga olingani haqida xabarlar tarqalgan.
Holatga aniqlik kiritish maqsadida “Daryo” muxbiri Andijon davlat universiteti axborot xizmati bilan bog‘landi.
Ma’lum qilinishicha, 2021-yil 16-mart holati bo‘yicha universitetning 6 nafar xodimida koronavirus infeksiyasi aniqlangan. Biroq talabalar orasida kasallanish holatlari kuzatilmagan.
“Kasallik tarqalib ketishining oldini olish uchun ARM viloyat sanitariya-epidemiologiya osoyishtalik xizmati tomonidan nazoratga olindi. Kasallanganlar bilan aloqada bo‘lgan barcha fuqarolar 14 kunlik karantinga olindi. Ularga universitet hisobidan dorilar jamlanmasi taqdim etildi. Karantin qoidalari kuchaytirilib, hududga tibbiyot niqobisiz kirish, qo‘l berib ko‘rishish taqiqlandi. Kirayotganda har bir kishining tana haroratini o‘lchash va qayd qilib borish yo‘lga qo‘yildi. Dars jarayonlarida masofa saqlash qat’iy nazoratga olindi. Universitet hududi va barcha binolar SEOM xodimlari tomonidan to‘liq dezinfeksiya qilindi”, — deydi ADU rektori Akromjon Yo‘ldoshev.
Qo‘shimcha qilinishicha, universitetda o‘quv jarayonlari to‘liq davom etadi.
Eslatib o‘tamiz, 14-mart kuni O‘zbekistonda dekabrdan beri birinchi marta bir kunda 100 dan ortiq odamda koronavirus aniqlanib, shundan 93 tasi Toshkent shahrida qayd etilgandi. Poytaxtda koronavirusga chalinish holatlari asosan o‘quvchilar, talabalar va tashkilot xodimlari orasida ko‘paygan. Xususan, Toshkentdagi 77 ta maktabda o‘quvchilar orasida koronavirus infeksiyasi aniqlandi, 117-sonli bog‘chada ikki nafar tarbiyachi va bolalarda koronavirus aniqlangani sabab mazkur bog‘cha vaqtincha yopildi.
Koronavirus keng tarqalishining oldini olish maqsadida Toshkentdagi ayrim maktablarda o‘qish bosqichma-bosqich masofaviy shaklga o‘tkazilmoqda, bozor va savdo markazlarida karantin talablari kuchaytirildi. Shuningdek, taksi va qurilish sohasida koronavirus bo‘yicha nazorat kuchaytirilishi e’lon qilindi.